Minister 'spyt' oor verontagsaming van afsonderingsreëls | Maroela Media
'n Skermgreep van Manana se foto op Instagram.
Die beleërde minister van kommunikasie en digitale tegnologie, Stella Ndabeni-Abrahams, het Woensdag vir pres. Cyril Ramaphosa, die nasionale Covid-19-bevelsraad én die land om verskoning gevra omdat sy die bepalings van die staat van algehele afsondering verontagsaam het.
"Ek betreur die voorval en is baie jammer oor my optrede. Ek hoop die president en Suid-Afrikaners vind dit in hul harte om my te vergewe," het Ndabeni-Abrahams in 'n kort video gesê.
"Die president het my dadelik op spesiale verlof geplaas. Ek onderneem om tydens dié verlof by die bepalings te hou. Ek wil die geleentheid gebruik om die president se oproep, dat ons almal die afsonderingsbepalings nakom, te gehoorsaam."
Sy het ook gesê dat die streng bepalings 'n "nodige ingryping is om die verspreiding van 'n virus, wat reeds verwoesting in talle lande gesaai het, te bekamp".
Ramaphosa het Ndabeni-Abrahams Woensdag vir twee maande op spesiale verlof geplaas nadat 'n foto van haar, waar sy saam met vriende middagete nuttig, op sosiale media versprei is. Een van dié verlofmaande is onbetaald.
Die voormalige adjunkminister van onderwys, Mduduzi Manana, het die foto van hom en Ndabeni-Abrahams, wat hy as 'n vriendin bestempel, op Instagram gedeel. Daarin sit die twee saam met verskeie ander mense aan tafel en eet.
Die onderskrif by die foto het gelui: "Dit was heerlik om 'n voormalige kollega en liewe suster, kameraad Stella Ndabeni-Abrahams, te onthaal terwyl sy op pad terug was om belangrike en noodsaaklike dienste te lewer."
'n Skermgreep uit die video waarin Stella Ndabeni-Abrahams verskoning vir haar gedrag vra.
Manana het die foto sedertdien verwyder.
Ramaphosa het die minister Dinsdag ontbied en sy afkeuring van haar optrede te kenne gegee. Volgens die presidensie ondermyn haar gedrag die bepalings dat alle burgers moet tuisbly.
"Wat betref die bewerings dat die minister die bepalings van die algehele afsonderingstydperk verontagsaam het, moet die reg sy loop neem," het die presidensie gesê.
Suid-Afrikaners het met skok en woede reageer op die minister se verontagsaming van die maatreëls.
Ramaphosa het Ndabeni-Abrahams se verskoning aanvaar, maar "was onbewoë deur die versagtende omstandighede", het sy woordvoerder gesê.
Die minister in die presidensie, Jackson Mthembu, sal intussen in Ndabeni-Abrahams se pos waarneem.
Ramaphosa het Ndabeni-Abrahams ook beveel om die land om verskoning te vra.
Vuyani Pambo, woordvoerder van die EFF, het intussen gesê die party gaan strafregtelike klagte teen Ndabeni-Abrahams aanhangig maak.
Minister Stella Ndabeni-Abrahams apologises for breaching #21daysLockdownSouthAfrica regulations. pic.twitter.com/F6tNwPH3Yl
— South African Government (@GovernmentZA) April 8, 2020
algehele afsondering Cyril Ramaphosa In die nuus Stella Ndabeni-Abrahams
Baie arrogant! Klein bietjie op haar neus geduik… Slegte voorbeeld, en baie onvolwasse onbevoegd
Sy is net so min spyt oor haar onverantwoordelike optrede, as wat ek spyt is oor my skeptiese houding teenoor enige iets wat uit 'n 'kameraad' se mond kom. Dit is net lip bewegings en niks anders nie.
Ek vra solank omverskoning, ek gaan Sat met my bike ry.
Mmmmm…dalk eeder n voorbeeld van haar maak en haar fire voor ons vergeewe!
Ek hoop die vrou wat so geloop en gil het in Silverlakes is volgende om jammer te sê. Nie noodwendig omdat sy die reëls breek deur rond te loop nie, maar omdat sy haar eie naam so weggooi deur die snert wat sy kwytraak…. Ek sou my kop in skaamte laat sak het….